SKRIFTLIG FORESPØRGSEL E-1501/00

af Ilka Schröder (Verts/ALE) til Kommissionen

(12. maj 2000)

Om: Sociale normer og arbejdstagerrettigheder hhv. miljøklausuler inden for verdenshandelen

Den Europæiske Union har sat sig som mål at forankre sociale normer inden for verdenshandelen, f.eks. i WTO-reglerne.

1. Hvorfor har Europa-Kommissionen i forbindelse med handelsaftalen mellem EU og Mexico undladt at komme ind på sociale normer, såsom arbejdstagerrettigheder?

2. Vil der i fremtidige bi- og multilaterale aftaler blive forankret sociale normer og miljøklausuler? Gælder dette i bekræftende fald også for den planlagte aftale mellem EU og Mercosur? I benægtende fald hvorfor ikke?

Svar afgivet på Kommissionens vegne af Pascal Lamy

(29. juni 2000)

I Seattle blev det bekræftet, at det ikke er muligt at føre et forslag om nedsættelse af en arbejdsgruppe for handel og arbejdskraft under Verdenshandelsorganisationen (WTO) ud i livet. Udviklingslandenes modstand mod denne tanke er lige så stor, som den altid har været, og WTO kan kun træffe afgørelser af denne art, hvis der er konsensus derom. Den mest udbytterige approach skal baseres på en dialog og ikke på et nyt regeludstedende organ. En vigtig lære fra mødet i Seattle er, at dialogens dækningsområde ikke skal begrænses til spørgsmålet om grundlæggende arbejdsnormer, men også omfatte en række aspekter ved den sociale udvikling.

Desuden fremsatte Fællesskabet i Seattle forslag til en stærk handels- og miljøkomponent og mener til trods for det fejlslagne forsøg i Seattle, at sådanne handels- og miljømål stadig er relevante. Det drejer sig i den forbindelse især om at klarlægge forbindelserne mellem handelsregler og multilaterale miljøaftaler, forsigtighedsprincippet og mærkningsordninger.

1. Hvad angår handelsaftalen mellem Fællesskabet og Mexico, vil Kommissionen gerne påpege, at den indgår i en bredere ramme og baseres på aftalen mellem Fællesskabet og Mexico om økonomisk partnerskab, politisk koordinering og samarbejde. Denne generelle aftale omfatter samarbejde om sociale anliggender. Fællesskabet anså det for mere hensigtsmæssigt at tage sociale spørgsmål op i sammenhæng med den generelle aftale for derved at understrege, at vor approach baseres på dialog og samarbejde. En optagelse i handelsaftalen kunne have været misfortolket i retning af, at der i givet fald kunne fastsættes sanktioner, hvilket ikke indgår i Fællesskabet approach.

2. For så vidt angår Mercosur, tillægger Fællesskabet også de sociale og miljømæssige anliggender stor betydning i den overordnede kontekst, som den bæredygtige udvikling udgør. Sigtet med forhandlingerne med Mercosur er at nå frem til en interregional associeringsaftale, som omfatter generelle anliggender, navnlig en politisk dialog, handelsspørgsmål og samarbejde. For det sidstnævnte punkts vedkommende omfatter forhandlingerne økonomisk samarbejde og socialt og kulturelt samarbejde, der indeholder mange punkter med tilknytning til sociale anliggender, herunder overholdelse af Den Internationale Arbejdsorganisations vigtigste konventioner. Kommissionen er desuden i færd med at udarbejde et udkast vedrørende sociale anliggender i sammenhæng med 1995-aftalen. Endelig skal det bemærkes, at Kommissionen i øjeblikket overvejer at foretage en analyse af de konsekvenser, som handelsaftalen, hvorom der forhandles, har for bæredygtigheden, i stil med den analyse, der før Seattle blev indledt vedrørende den nye runde. Sigtet dermed skulle være at fastlægge forbindelserne mellem handels-, miljø- og udviklingspolitikken og på dette grundlag fastlægge en egnet policy-pakke for forhandlingerne for at sikre, at handelsaftalen vil bidrage til virkeliggørelsen af målet om bæredygtig udvikling.